## Barrachina: “Les ajudes ‘low cost’ de la Generalitat són el model que el Govern central no ha dubtat a copiar”

*** “Les dates d’anunci de les ajudes demostren que és el Ministeri el que està copiant les ajudes del Consell de Carlos Mazón”, ha indicat el conseller d’Agricultura
* “Si alguna cosa ha demostrat este Consell és que vam ser els primers a arribar i serem els últims a anar-nos-en quan la recuperació siga total”
* El ministre “hauria de controlar les contractacions del personal de Tragsa, necessitem més tècnics i menys favors personals” ha afirmat Miguel Barrachina**

El conseller d’Agricultura, Aigua, Ramaderia i Pesca, Miguel Barrachina, ha afirmat este dimecres que “les ajudes *low cost* de la Generalitat són el model que el Govern central no ha dubtat a copiar”.

Així s’ha referit el conseller en resposta a les declaracions fetes pel ministre hui a València, a on una vegada més “ha arribat, s’ha atrinxerat en la Delegació del Govern, i se  n’ha anat després d’atacar mesures que estan donant suport realment als agricultors, ramaders i regants, afectats per les riuades.”

Miguel Barrachina ha assegurat que “l’hemeroteca no mentix i demostra que les declaracions del ministre són una tosca manipulació de la realitat.”

El conseller ha recordat que, per exemple, “el president Mazón va anunciar ajudes per als arrossers el passat 19 de febrer” alhora que ha incidit en el fet que “el ministre va anunciar exactament el mateix dos dies després aprofitant la visita del comissari europeu d’Agricultura Hansen”.

El conseller ha denunciat així mateix que “la deslleialtat institucional ha arribat a tal extrem que, no solament anuncien les ajudes amb posterioritat i ens assabentem per la premsa, sinó que damunt ho fan impedint que nosaltres puguem ajudar”. En este sentit, s’ha referit Barrachina a les ajudes publicades pel ministre Planas per al sector de l’arròs, que impedien tàcitament la concessió d’ajudes per part de la Generalitat.

“Este és el *modus operandi* de Sánchez, Planas i Bernabé: mentir i enganyar tot el món per a generar odi i conflicte. Pretenen donar lliçons els qui es gasten els diners dels espanyols per a contractar en TRAGSA persones afins a ministres, la qual cosa és enormement ofensiu per als excel·lents professionals d’esta empresa pública als quals haurien de demanar disculpes.”

El conseller ha afirmat que “el govern de Pedro Sánchez ha de deixar de col·locar amics en les empreses públiques, i apostar per tècnics que defenguen els interessos dels ciutadans”.

A més, Miguel Barrachina ha recordat que el Ministeri de Planas va anunciar que anaven a dur a terme la recuperació de totes les infraestructures agràries com camins rurals i regadius però “ha sigut el Govern Valencià el primer a iniciar les obres en camins rurals i donar suport a les entitats i comunitats de regants, mentres continuen esperant les inversions promeses per Planas”.

En esta línia, el conseller ha destacat el suport oferit a les explotacions ramaderes: “Vam estar al seu costat des de l’endemà, portant-los aigua i aliment per als seus animals. Gràcies a les ajudes del Consell, també estarem presents durant tot el procés de reposició del bestiar i recuperació dels equips i materials danyats. Quant a este tipus d’actuacions, Planas no és que hi haja arribat tard: simplement, ni s’ho ha plantejat”.

“Si parlem de copiar mesures hem de recordar també al ministre que el 14 de desembre el president, Carlos Mazón, va presentar ajudes al sector pesquer després de la dràstica reducció dels dies de pesca. 4 dies després, Planas va anunciar exactament el mateix” ha asseverat Barrachina.

Finalment, el conseller ha instat el ministre Planas que “demostre amb fets eixa col·laboració institucional que ell exigix, però no aplica. Ha de deixar d’enviar cartes i fer declaracions en les quals critica les nostres ajudes i centrar-se més en la reconstrucció de València”.

Fecha: 16/04/2025